BG Официален вестник на Европейския съюз L 302/53

РЕШЕНИЕ ЗА ИЗПЪЛНЕНИЕ НА КОМИСИЯТА

от 8 ноември 2013 година

за одобряване на план за превантивна ваксинация срещу нископатогенна инфлуенца по птиците в стопанство, отглеждащо зеленоглави патици в Португалия, и някои разпоредби относно тяхното движение и продуктите от тях

(нотифицирано под номер C(2013) 7310)

(само текстът на португалски език е автентичен)

(2013/651/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (1), и по-специално член 57, параграф 2 от нея,

като има предвид, че:

(1) В Директива 2005/94/ЕО се предвижда държавите членки да гарантират, че ваксинацията срещу инфлуенца по птиците е забранена на тяхната територия, освен когато се извършва спешна или превантивна ваксинация в съответствие с условията, установени в съответните раздели на глава IX от посочената директива.

(2) В раздел 3 от глава IX от Директива 2005/94/ЕО се предвижда, че държавите членки могат да провеждат превантивна ваксинация на домашни птици като дългосрочна мярка за борба с посочената болест, когато на базата на оценка на риска преценят, че определени райони от тяхната територия, видове птицевъдни дейности или определени категории домашни птици са изложени на риск от инфлуенца по птиците.

(3) Съгласно член 52, параграф 1, буква в) държавите членки трябва да гарантират, че ваксините, които се използват за ваксиниране на домашни или други птици, отглеждани в затворени помещения, срещу инфлуенца по птиците, следва да бъдат разрешени в съответствие с Директива 2001/82/ЕО на Европейския парламент и на Съвета (2) или Регламент (ЕО) № 726/2004 на Европейския парламент и на Съвета (3).

(4) След появата на огнища на нископатогенна инфлуенца по птиците през 2007 г. и 2008 г. в някои птицевъдни стопанства в централната и западната част на Португалия, и по-специално в стопанства, отглеждащи птици, предназначени за възстановяване на запасите от дивеч, бе изпълнен план за спешна ваксинация в съответствие с Решение 2008/285/ЕО на Комисията (4) и болестта бе изкоренена.

(5) Независимо от това резултатите от оценка на риска показаха, че ценни зеленоглави патици за разплод, отглеждани в стопанство, разположено във Vila Nova da Barquinha, в района на Lisboa e Vale do Tejo, Ribatejo Norte, все още са изложени на потенциалния риск от заразяване с инфлуенца по птиците поради възможен непряк контакт с диви птици.

(6) Поради това Португалия представи за одобрение на Комисията план за превантивна ваксинация срещу инфлуенца по птиците, който да бъде изпълняван като дългосрочна мярка до 31 юли 2009 г. Посоченият план бе одобрен с Решение 2008/838/ЕО на Комисията (5). Последващи планове за превантивна ваксинация срещу нископатогенна инфлуенца по птиците, представени от Португалия, бяха одобрени с Решение 2010/189/ЕС (6) и Решение за изпълнение 2012/110/ЕС (7) на Комисията.

(7) Планът за превантивна ваксинация срещу нископатогенна инфлуенца по птиците, одобрен с Решение 2012/110/ЕС, бе прилаган от Португалия до 31 юли 2013 г. Както е предвидено в член 8 от посоченото решение, Португалия представи пред Постоянния комитет по хранителната верига и здравето на животните доклад за изпълнението на плана за превантивна ваксинация. От доклада стана ясно, че разпространението на вируса в стадата от ваксинирани зеленоглави патици, както и в птицевъдните стопанства, разположени в близост, е било успешно предотвратено.

(8) На 26 август 2013 г. Португалия представи на Комисията за одобрение нов план за превантивна ваксинация срещу нископатогенна инфлуенца по птиците. Този план трябва да се прилага до 31 декември 2014 г. (планът за превантивна ваксинация).

(9) Научните становища на Европейския орган за безопасност на храните от 2005 г. (8), 2007 г. (9) и 2008 г. (10) потвърдиха, че превантивната ваксинация е ценен инструмент за допълване на мерките за борба с инфлуенцата по птиците.

(10) Освен това, с цел да се открие потенциално незабележимо разпространение на вируса сред ваксинираните птици, в стопанството, в което се отглеждат ваксинираните зеленоглави патици и неваксинираната индикаторна група птици следва да се извършват наблюдения и лабораторни изследвания съгласно плана за превантивна ваксинация, в това число и индивидуална идентификация на съответните домашни птици.

(11) Също така е целесъобразно да се въведат някои ограничения за движението на ваксинираните зеленоглави патици, на техните яйца за люпене и на зеленоглавите патици с произход от такива патици съгласно плана за превантивна ваксинация. Предвид малкия брой зеленоглави патици в стопанството, където ще се проведе превантивната ваксинация, както и от съображения, свързани с логистиката и проследяването, ваксинираните зеленоглави патици следва да не бъдат местени от това стопанство, а да бъдат умъртвявани след края на репродуктивния им цикъл в съответствие с изискванията на член 18 от Регламент (ЕО) № 1099/2009 на Съвета (11) и унищожавани по безопасен начин в съответствие с изискванията на Регламент (ЕС) № 142/2011 на Комисията (12).

(12) Португалия предприе допълнителни мерки съгласно Решение 2006/605/ЕО на Комисията (13) по отношение на търговията с домашни птици, предназначени за възстановяване на запасите от дивеч.

(13) За да бъде намалено икономическото въздействие върху засегнатото стопанство, следва да бъдат предвидени някои изключения от ограниченията за движението на зеленоглавите патици с произход от ваксинирани зеленоглави патици, при условие че такова движение не увеличава риска от разпространение на инфлуенца по птиците, че са проведени мерките за официално наблюдение и че са спазени специалните ветеринарно-санитарни изисквания за търговия в рамките на Съюза.

(14) Предвид епидемиологичната обстановка по отношение на нископатогенната инфлуенца по птиците в Португалия, риска, свързан с вида на съответното стопанство, и ограничения обхват на плана за превантивна ваксинация, планът следва да бъде приет и да се прилага до 31 декември 2014 г.

(15) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Предмет и обхват

1. С настоящото решение се установяват някои мерки, които да се прилагат в Португалия в стопанство, разположено в община Vila Nova da Barquinha, в района на Lisboa e Vale do Tejo, Ribatejo Norte, където се провежда превантивна ваксинация на зеленоглави патици (Anas platyrhynchos), предназначени за възстановяване на запасите от дивеч (зеленоглави патици), което е изложено на риск от поява на инфлуенца по птиците.

Тези мерки включват:

а) някои ограничения за движението в Португалия и изпращането от Португалия на ваксинираните зеленоглави патици, техните яйца за люпене и излюпените от тях зеленоглави патици;

б) унищожаването на ваксинираните зеленоглави патици.

2. Настоящото решение се прилага, без да се засягат защитните мерки, които ще бъдат предприети от Португалия в съответствие с Директива 2005/94/ЕО и Решение 2006/605/ЕО.

Член 2

Одобряване на плана за превантивна ваксинация

1. Одобрява се планът за превантивна ваксинация срещу нископатогенна инфлуенца по птиците в Португалия, представен от Португалия на Комисията на 26 август 2013 г. (планът за превантивна ваксинация), който да се прилага до 31 декември 2014 г.

2. Комисията публикува плана за превантивна ваксинация на своя уебсайт.

Член 3

Условия за осъществяване на плана за превантивна ваксинация

1. Португалия гарантира, че планът за превантивна ваксинация се изпълнява с помощта на моновалентна инактивирана ваксина, съдържаща подтип H5 на инфлуенцата по птиците, чиято употреба е разрешена в съответствие с Директива 2001/82/ЕО или Регламент (ЕО) № 726/2004.

2. Португалия гарантира, че планът за превантивна ваксинация се изпълнява във вида, в който е бил обявен.

Член 4

Маркиране на ваксинирани зеленоглави патици и ограничения относно тяхното движение, изпращане и унищожаване

Португалия гарантира, че ваксинираните зеленоглави патици в стопанството, посочено в член 1, параграф 1:

а) са маркирани индивидуално;

б) не се преместват в други птицевъдни стопанства в Португалия;

в) не се изпращат от Португалия.

След края на репродуктивния им период такива зеленоглави патици се умъртвяват в стопанството, посочено в член 1, параграф 1 от настоящото решение, в съответствие с изискванията на член 18 от Регламент (ЕО) № 1099/2009, а труповете им се унищожават по безопасен начин в съответствие с изискванията на Регламент (ЕС) № 142/2011.

Член 5

Ограничения за движението и изпращането на яйца за люпене с произход от зеленоглави патици от стопанството, посочено в член 1, параграф 1

Португалия гарантира, че яйцата за люпене с произход от зеленоглави патици от стопанството, посочено в член 1, параграф 1:

а) се преместват само в люпилня в Португалия;

б) не се изпращат от Португалия.

Член 6

Ограничения за движението и изпращането на зеленоглави патици с произход от ваксинирани зеленоглави патици

1. Португалия гарантира, че зеленоглавите патици с произход от ваксинираните зеленоглави патици след излюпването се преместват само от стопанството, посочено в член 1, параграф 1, в стопанство, разположено в район в непосредствена близост до посоченото стопанство.

Районът се определя и идентифицира от Португалия, както е посочено в плана за превантивна ваксинация.

2. Чрез дерогация от параграф 1 и при условие че зеленоглавите патици с произход от ваксинирани зеленоглави патици са на възраст над четири месеца, те могат да бъдат:

а) пускани на свобода в природата в Португалия; или

б) изпращани от Португалия, при условие че: i) резултатите от наблюдението и лабораторните изследвания, както са определени в плана за превантивна ваксинация, са благоприятни; ii) условията за изпращане на домашни птици, предназначени за възстановяване на запасите от дивеч, установени в Решение 2006/605/ЕО, са спазени.

Член 7

Здравно сертифициране за търговия в рамките на Съюза със зеленоглави патици с произход от ваксинирани зеленоглави патици

Португалия гарантира, че ветеринарните сертификати за търговия в рамките на Съюза с домашни птици, предназначени за възстановяване на запасите от дивеч, които придружават зеленоглавите патици, изпратени съгласно член 6, параграф 2, буква б), съдържат следното изречение:

„Ветеринарно-санитарните условия на тази пратка са в съответствие с Решение за изпълнение 2013/651/ЕС на Комисията (14)

Член 8

Доклади

Португалия представя на Комисията доклад за изпълнението на плана за превантивна ваксинация в срок от един месец от датата на нотифицирането на настоящото решение и след това на всеки шест месеца представя доклад на заседанието на Постоянния комитет по хранителната верига и здравето на животните.

Член 9

Прилагане

Настоящото решение се прилага до 31 декември 2014 г.

Член 10

Адресати

Адресат на настоящото решение е Португалската република.

Съставено в Брюксел на 8 ноември 2013 година. За Комисията Tonio BORG Член на Комисията

(1) ОВ L 10, 14.1.2006 г., стр. 16.

(2) Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стр. 1).

(3) Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (ОВ L 136, 30.4.2004 г., стр. 1).

(4) Решение 2008/285/ЕО на Комисията от 19 март 2008 г. относно спешна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техните продукти (ОВ L 92, 3.4.2008 г., стр. 37).

(5) Решение 2008/838/ЕО на Комисията от 3 ноември 2008 г. относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти (ОВ L 299, 8.11.2008 г., стр. 40).

(6) Решение 2010/189/ЕС на Комисията от 29 март 2010 г. относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти (ОВ L 83, 30.3.2010 г., стр. 62).

(7) Решение за изпълнение 2012/110/ЕС на Комисията от 10 февруари 2012 г. относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти (ОВ L 50, 23.2.2012 г., стр. 46).

(8) Scientific Opinion on Animal health and welfare aspects of Avian Influenza (Научно становище относно аспектите на инфлуенцата по птиците, свързани със здравето на животните и хуманното отношение към тях) (The EFSA Journal (Бюлетин на ЕОБХ) (2005 г.) 266, стр. 1—21).

(9) Scientific Opinion on Vaccination against avian influenza of H5 and H7 subtypes in domestic poultry and captive birds (Научно становище относно ваксинацията срещу инфлуенца по птиците от подтипове H5 и H7 при домашни птици и птици, отглеждани в затворени помещения) (The EFSA Journal (Бюлетин на ЕОБХ) (2007 г.) 489).

(10) Scientific Opinion on Animal health and welfare aspects of avian influenza and the risks of its introduction into the EU poultry holdings (Научно становище относно аспектите на инфлуенцата по птиците, свързани със здравето на животните и хуманното отношение към тях, и рисковете от появата ѝ в птицевъдните стопанства в ЕС) (The EFSA Journal (Бюлетин на ЕОБХ) (2008 г.) 715, стр. 1—161).

(11) Регламент (ЕО) № 1099/2009 на Съвета от 24 септември 2009 г. относно защитата на животните по време на умъртвяване (ОВ L 303, 18.11.2009 г., стр. 1).

(12) Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ L 54, 26.2.2011 г., стр. 1).

(13) Решение 2006/605/ЕО на Комисията от 6 септември 2006 г. относно определени защитни мерки по отношение на търговията в Общността с домашни птици, предназначени за възстановяване на запасите от дивеч (ОВ L 246, 8.9.2006 г., стр. 12).

(14) ОВ L 302, 13.11.2013 г., стр. 53“.